Busongeluk: LUR bevestig dodetal | Netwerk24
Busongeluk: LUR bevestig dodetal
Deur Ügen Vos 21 April 2017 16:09
Die ongelukstoneel op die R25 buite Bronkhorstspruit. Foto: ER24
Pat Ngomane, LUR vir veiligheid in Mpumalanga, het bevestig dat 19 skoolkinders en die bestuurder van die bus waarin hulle gery het in 'n ongeluk op die R25 tussen Bronkhorstspruit en Verena dood is.
Volgens 'n verklaring deur Ngomane was die bus besig om by 'n kruising in te draai toe 'n vragmotor die bus tref, waarna albei voertuie aan die brand geslaan het.
Die vragmotorbestuurder het die ongeluk oorleef.
Ngomane het sy medelye met die slagoffers se naasbestaandes betuig.
Volgens Russel Meiring van ER24 was verskeie kinders in die brandende bus vasgekeer. Reddingswerkers het hulle dadelik te hulp gesnel nadat die vlamme geblus is, maar daar was niks wat vir hulle gedoen kon word nie en hulle is op die toneel dood verklaar.
Volgens Meiring het sewe kinders het die ongeluk oorleef nadat hulle glo deur omstanders uit die brandende bus gered is. Hulle is op die toneel behandel en gestabiliseer voordat hulle per ambulans na verskeie omliggende hospitale vervoer is.